Diari Oficial de la Generalitat Valenciana


Sumari del DOGV 3509, del 03-06-1999 (1999/5170)

ORDRE de 30 de març de 1999, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes per a la producció editorial valenciana per a 1999.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3509

Data del DOGV
:   03-06-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/5170


Data del document
:   30-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

 Descriptors 

:   * indústria del llibre
    * ajuda pública
    * llengua regional
    * suport econòmic
    * editorial

ORDRE de 30 de març de 1999, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes per a la producció editorial valenciana per a 1999. [1999/M5170]
  
La Generalitat Valenciana, segons estableix l'article 31.4 de l'Estatut d'Autonomia de la Comunitat Valenciana, té competència exclusiva en matèria de cultura. Basant-se en això, resulta oportú ajudar a la consolidació creativa i industrial de les empreses editorials valencianes dedicades a la producció editorial en qualsevol de les dues llengües oficials de la Comunitat Valenciana.
  
En ús de les atribucions que em confereix l'article 35 de la Llei de la Generalitat Valenciana 5/83, de 30 de desembre, de Govern Valencià,
  
ORDENE
  
Primer
  
Es convoca la concessió d'ajudes per a la producció editorial valenciana per a 1999, i s'aproven les bases per què es regeix i el model d'instància, que s'inclouen com a annexos I i II en esta ordre.
  
Segon
  
Les ajudes aniran a càrrec de l'aplicació pressupostària 66.01.908.13.747.11, dins de la línia de subvenció 409/000/99, denominada ajuda a la producció editorial de la Comunitat Valenciana.
  
L'import global màxim de les ajudes serà de quaranta-un milions cinc-centes seixanta mil pessetes (26.630.727 PTA).
  
Disposicions finals
  
Primera
  
La present ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Segona
  
Contra el present acte, que posa fi a la via administrativa, l'interessat podrà interposar recurs contenciós administratiu, a elecció seua, davant el jutjat contenciós administratiu en la circumscripció del qual tinga el domicili el recurrent o es trobe la seu de l'òrgan autor d'aquest acte. El recurs es podrà interposar en el termini de dos mesos o 10 dies, si s'opta per seguir el procediment per a la protecció dels drets fonamentals de la persona, comptats tos dos des de l'endemà del dia de la publicació. Tot això de conformitat amb els articles, 8, 14, 46 i 115 de la Llei 29/1998, de 13 de juliol, Reguladora de la Juridicció Contenciosa Administrativa
  
València, 30 de març de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases per a la concessió d'ajudes per a la producció editorial valenciana per a 1999.
  
Primera. Requisits per a la concessió d'ajudes
  
a) Seran objecte d'ajudes tots els llibres en qualsevol de les dues llengües oficials de la Comunitat Valenciana, publicats per empreses editorials comercials que tinguen seu social a la Comunitat Valenciana, que siguen comercialitzats a través de llibreries, tinguen el preu de venda al públic no superior a sis mil pessetes (6.000 PTA) i se'ls haja atorgat el número de dipòsit legal durant els anys 1998 o 1999, sempre que no s'hagen acollit a esta ajuda al llarg de 1998.
  
b) Les obres que aspiren a l'ajuda hauran de ser primeres edicions, o bé reedicions de títols d'una edició anterior, feta per la mateixa editorial o per altres de la Comunitat Valenciana, que date de 25 anys o més. Així mateix, hauran de tenir un mínim de 50 pàgines per exemplar, llevat dels llibres infantils, i partitures musicals; estes últimes hauran de tindre una extensió mínima de quatre pàgines.
  
c) La quantitat de l'ajuda s'articularà de la manera que s'indica a continuació:
  
1) Llibres editats en valencià:
  
La Conselleria de Cultura, Educació i Ciència concedirà a les obres editades en castellà una ajuda equivalent al 70% del seu preu de venda al públic sense IVA, i contemplarà 250 exemplars d`aquelles obres al preu de venda al públic de les quals siga inferior a tres mil pessetes (3.000 PTA), i 100 exemplars d`aquelles obres el preu de venda al públic de les quals oscil·le entre tres mil (3.000) i sis mil pessetes (6.000 PTA).
  
2) Llibres editats en castellà:
  
La Conselleria de Cultura, Educació i Ciència concedirà a les obres editades en castellà una ajuda equivalent al 70% del seu preu de venda al públic sense IVA, i contemplarà 125 exemplars d'aquelles obres al preu de venda al públic de les quals siga inferior a tres mil pessetes (3.000 PTA), i 50 exemplars d'aquelles obres al preu de venda al públic de les quals oscil·le entre tres mil (3.000) i sis mil pessetes (6.000 PTA).
  
3) Partitures musicals.
  
La Conselleria de Cultura, Educació i Ciència concedirà a les partitures musicals una ajuda equivalent al 70% del seu preu de venda al públic sense IVA, i contemplarà 100 exemplars d`aquelles partitures el preu de venda al públic de les quals siga inferior a tres mil pessetes (3.000 PTA), i 50 exemplars per a aquelles partitures el preu de venda al públic de les quals oscil·le entre tres mil (3.000) i sis mil pessetes (6.000 PTA).
  
Segona. Supòsits exclosos
  
a) Tots els llibres de text sense excepció, de qualsevol nivell o tipus d'ensenyament; els llibres d'exercicis i pràctiques i les claus d'exercicis corresponents i els llibres del professor, i també enciclopèdies i diccionaris.
  
b) Els llibres d'editorials privades que estiguen realitzats en coedició junt a alguna institució o organisme públic o privat.
  
c) Les obres editades en fascicles.
  
d) Els llibres conceptuats com de bibliòfils.
  
e) Totes les edicions facsímils sense excepció, qualsevol que siga la seua temàtica o tipologia.
  
f) Els llibres publicats per associacions, fundacions i altres institucions públiques o privades sense finalitat de lucre, encara que figuren inscrites en el Registre d'Empreses Editorials. Igualment, els llibres editats pels autors i els que no siguen vendibles.
  
g) Les obres que, editades per clubs del llibre i empreses similars, solament són assequibles als seus socis o adherits, i els editats expressament per a la venda a terminis.
  
h) Els àlbums, retallables, llibres de pintar i acolorir, quaderns de cal·ligrafia i exercicis, i en general tots aquells en què s'haja de treballar.
  
i) Els catàlegs d'exposicions.
  
j) Els llibres d'informàtica.
  
k) Les obres plurilingües en què el text de base no siga el valencià o el castellà.
  
l) Les fotocopies relligades en forma de llibre.
  
Tercera. Sol·licituds
  
a) El termini de presentació de sol·licituds serà de 30 dies hàbils comptats des de l'endemà de la publicació de la present ordre en el Diari Oficial de la Generalitat Valenciana. Els terminis que acaben en dies inhàbils, així com els dissabtes i els dies 24 i 31 de desembre o qualsevol altre que es declare inhàbil, s'entendran prorrogats fins el primer dia hàbil següent.
  
b) Podran presentar sol·licituds les empreses mercantils del sector editorial, ja siguen persones jurídiques o físiques legalment constituïdes. La sol·licitud haurà de formalitzar-se segons el model inclòs en l'annex II de la present ordre, i ha d'estar acompanyada de la documentació següent:
  
1. Si qui sol·licita l'ajuda és una persona física, fotocòpia compulsada del document nacional d'identitat.
  
Si el sol·licitant és persona jurídica fotocòpia compulsada del document públic que acredite la seua constitució, així com la documentació que acredite la representació que ostenta la persona que signa la sol·licitud i la fotocòpia compulsada del seu document nacional d'identitat.
  
2. Fotocòpia compulsada del codi d'identificació fiscal o del número d'identificació fiscal, segons siga el sol·licitant persona jurídica o física.
  
3. Certificat del editor de l'import global de la producció de l'obra, o de les obres, per a la qual se sol·licita l' ajuda.
  
4. Un exemplar de l'obra, o de les obres, per a la qual se sol·licita l'ajuda.
  
5. Acreditar, en el moment de sol·licitar la subvenció, que l'editorial es troba al corrent de les seues obligacions tributàries, inclòs l'Impost d'Activitats Econòmiques, i davant la Seguretat Social, referida als 12 mesos anteriors a la sol·licitud de la subvenció, en els termes previstos en l'Ordre de la Conselleria d'Economia i Hisenda de 30 de maig de 1996 (DOGV 21 de juny de 1996).
  
c) Les instàncies de sol·licitud es facilitaran als interessats a la Conselleria de Cultura, Educació i Ciència, a les direccions territorials de Cultura i Educació d'Alacant, Castelló o València.
  
d) Les sol·licituds es podran presentar al Registre General de la Conselleria de Cultura, Educació i Ciència, a les direccions territorials de Cultura i Educació d'Alacant, Castelló o València o per qualsevol dels mitjans que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
e) Si la sol·licitud no té les dades exigides o falta documentació complementària, es requerirà l'interessat que en el termini de 10 dies esmene els defectes, indicant l'arxiu de la sol·licitud si no ho fa.
  
Quarta
  
1. Es nomena una comissió tècnica per a valorar les sol·licituds, integrada per:
  
Presidenta: la cap del Servei del Llibre, Arxius i Biblioteques
  
Vocals:
  
- La cap de Secció d'Extensió Bibliotecària
  
- El cap de Secció d'Arxius
  
- La coordinadora de Biblioteques
  
Secretari: el cap de Secció del Llibre
  
2. La comissió examinarà les sol·licituds presentades segons els criteris establits en la base quinta i la proposta d`adjudicació serà elevada per la directora general de Promoció Cultural, Museus i Belles Arts al conseller de Cultura, Educació i Ciència, el qual dictarà una resolució que serà notificada a l`editor beneficiari.
  
3. Si en el termini de tres mesos, comptats a partir del dia que finalitze el termini de presentació d'instàncies, no s'aprova la resolució corresponent s'entendrà que totes les peticions han estat desestimades.
  
Quinta. Resolució de les sol·licituds d'ajuda:
  
a) Finalitzat el termini de recepció de les sol·licituds, la comissió tècnica valorarà la subvenció econòmica que correspon a cadascun del títols presentats, segons els criteris establits en la base primera de la present convocatòria.
  
b) Igualment es procedirà a la valoració de l'import total de la subvenció que correspon a cada editorial, segons els títols presentats.
  
c) En el cas que l'import resultant de la suma de les sol·licituds presentades per totes les editorials siga superior a l'import global màxim d'estes ajudes es procedirà de la manera següent:
  
1. Es calcularà un percentatge que s'obtindrà d'establir la corresponent proporcionalitat entre l'import total de totes les subvencions sol·licitades per cada editorial i l'import global màxim de la present convocatòria.
  
2. Este percentatge serà aplicat per igual a cadascuna de les editorials per a determinar la subvenció que els correspon.
  
3. S'establirà per mitjà d'una resolució la quantitat global concedida a cada editorial i els títols objecte d'ajuda.
  
4. Quan l'import econòmic del darrer títol seleccionat sobrepasse l'import que correspon a cada editorial es procedirà a subvencionar el nombre d'exemplars d'eixe títol fins ajustar l'import de la subvenció.
  
Sisena. Forma de pagament
  
El pagament s'efectuarà després d'haver comunicat la resolució als editors interessats.
  
Setena. Obligacions dels beneficiaris
  
a) El sotmetiment a les actuacions de control financer que corresponen a la Intervenció General en relació a les subvencions i ajudes concedides.
  
b) Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedents de qualssevol administracions o ens públics.
  
Huitena
  
Tota alteració de les condicions que s'han tingut en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les subvencions regulades en esta convocatòria en cap cas no podrà ser d'una quantia que, sol o junt a subvencions o ajudes d'altres administracions públiques o d'altres ens públics o privats, supere el cost de l'activitat a realitzar pel beneficiari.
  
Novena
  
Seran procedents el reintegrament de les quantitats percebudes i l'exigència de l'interés de demora des del moment del pagament de la subvenció, en els casos següents:
  
a) Obtenir la subvenció sense complir les condicions requerides per a això.
  
b) Incompliment de la finalitat per a la qual es va concedir la subvenció.
  
c) Incompliment de les condicions imposades als beneficiaris originals de la concessió de la subvenció.
  
Igualment, en el supòsit previst en el paràgraf segon de l'apartat anterior, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.
  
Deu
  
Quan en l'exercici de les funcions d'inspecció o control es deduïsquen indicis de la incorrecta obtenció, ús o destinació de la subvenció o ajuda percebuda, els agents encarregats de la seua realització podran acordar la retenció de les factures, documents equivalents o substitutius o qualsevol altre document relatiu a les operacions en què es manifesten estos indicis.
  
ANNEX II
  
El sotasignat ... amb document nacional d'identitat ... en representació de l'editorial ... amb domicili a ..., codi postal ... carrer .... número ..., telèfon ..., inscrita en el Registre d'Empreses Editorials el número ..., en virtut de Ordre de la Conselleria de Cultura, Educació i Ciència per a la concessió d'ajudes a la producció editorial valenciana per a 1999,
  
EXPOSE
  
Primer
  
Que l'empresa editorial que represente ha editat en valencià/castellà una obra segons les característiques següents:
  
Títol del llibre:
  
Autor: Pseudònim:
  
Col·lecció: Número:
  
Nre. de pàgines: Format: Enquad.:
  
Il·lustracions en color: En B/N: Preu de venda al públic:
  
Tiratge declarat: Dipòsit legal:
  
Núm. d'edició: Primera edició any:
  
ISBN:
  
Segon
  
Que l'obra complix els requisits estipulats per a acollir-se a l'ajuda institucional a obres editades en valencià o castellà.
  
Tercer
  
Juntament a la sol·licitud s'adjunta la documentació següent:
  
1. Si qui sol·licita l'ajuda és una persona física, fotocòpia compulsada del document nacional d'identitat.
  
Si el sol·licitant és persona jurídica fotocòpia compulsada del document públic que acredite la seua constitució, així com la documentació que acredite la representació que ostenta la persona que firma la sol·licitud i la fotocòpia compulsada del seu document nacional d'identitat.
  
2. Fotocòpia compulsada del codi d'identificació fiscal o del número d'identificació fiscal, segons siga el sol·licitant persona jurídica o física.
  
3. Certificat de l'editor de l'import global de la producció de l'obra, o les obres, per a la qual se sol·licita l'ajuda.
  
4. Un exemplar de l'obra, o de les obres, per a la qual se sol·licita l'ajuda.
  
5. Acreditació que l'editorial està al corrent de les seues obligacions tributàries, inclòs l'impost d'activitats econòmiques, i davant la Seguretat Social.
  
Quart
  
Que l'editorial, pel fet de participar en el concurs, accepta totes les condicions que establixen les bases.
  
Per això, sol·licite:
  
Rebre l'ajuda per a esta obra en les condicions que preveu l'ordre.
  
..., ... de ... de 1999
  
(Firma)
  
CONSELLERIA DE CULTURA, EDUCACIÓ I CIÈNCIA.
  
DIRECCIÓ GENERAL DE PROMOCIÓ CULTURAL, MUSEUS I BELLES ARTS.